**På tur til Hurum med Borre Historielag**

 **Guiden Frank Tangen**

**Søndag 12.september Inviterte Borre Historielag til sin årlige busstur, denne gangen til Hurumhalvøya som nå er en del av Asker kommune.**

**Historielagets sekretær og Hurum-kjentmann Terje Knutheim var leder for turen, og lokalguide var Frank Tangen. Han guidet oss gjennom Hurum, der første stopp var omvisning i Holmsbu Kirke, også kalt «Kunstnerkirken». Tangen har blant annet skrevet bok om kirken, som ble bygget i 1886 og er utsmykket av 20 malerne i kunstnerkolonien i Holmsbu med Henrik Sørensen i spissen. Vår eminente guide ga oss en levende skildring av prosessen bak utsmykningen. Deretter dro vi til lunsj på stedets ærverdige Badehotell, og en rusletur i på egen hånd i de idylliske omgivelsene.**

**Turen gikk videre til Trondstad Gård. Gården skriver seg fra vikingetiden og har vært i Huitfelt-familiens eie i 400 år. Medlemmer av Hurum Historielag viste oss den rikholdige bygdesamlingen i låven, med over 2500 gjenstander fra dagligliv, arbeid og skole som forteller om livet i Hurum opp gjennom tidene.**

**Vi ble traktert med kaffe og kaker, og årbøkene Hurum 2020 og Borreminne 2020, ble utvekslet.**

**Neste stopp i vårt rikholdige program, var sydspissen av Hurumhalvøya og Filtvet Fyr, som nå eies av Filtvet Fyrs venner. Den første fyrlykta på Filtvet Fyrstasjon ble tent i 1840, og i 1919 fikk fyret elektrisitet - som en av landets første fyrstasjoner. Venneforeningen har laget et spennende museum i fyret, og vi fikk en utmerket innføring i fyrets store betydning for navigasjonen i den svært trafikkerte skipsleden inn til hovedstaden.**

**Takk for en flott dag i historiens tegn, takk til Paulsen Buss som fraktet oss behagelig og punktlig rundt, og stor takk til vår tur-ansvarlige Terje Knutheim.**

**Referent: Eli Kari Høihilder**